
VENDIM

Nr. 977, datë 2.12.2020
PËR PËRDORIMIN E FONDIT TË RINDËRTIMIT, PËR FINANCIMIN E PËRGATITJES SË SHESHEVE TË NDËRTIMIT, NË BASHKITË KAVAJË DHE KRUJË
Në mbështetje të nenit 100 të Kushtetutës, të neneve 13, shkronja “b”, nënndarja “i”, 16, pika 3, dhe 36, pika 1, shkronja “a”, të aktit normativ nr. 9, datë 16.12.2019, të Këshillit Ministrave, “Për përballimin e pasojave të fatkeqësisë natyrore”, miratuar me ligjin nr. 97/2019, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të ligjit nr. 88/2019, “Për buxhetin e vitit 2020”, të ndryshuar, me propozimin e ministrit të Shtetit për Rindërtimin, Këshilli i Ministrave 

VENDOSI:

1. Përdorimin e fondit të rindërtimit, në masën prej 115 377 718 (njëqind e pesëmbëdhjetë milionë e treqind e shtatëdhjetë e shtatë mijë e shtatëqind e tetëmbëdhjetë) lekësh, për financimin e përgatitjes së shesheve të ndërtimit në bashkitë Kavajë dhe Krujë.
2. Efekti financiar, sipas pikës 1 të këtij vendimi, të përballohet nga pjesa e financuar nga grantet e fondit të rindërtimit, miratuar për vitin 2020, sipas detajimit të mëposhtëm:

a) Bashkisë Kavajë i transferohet fondi prej 43 000 000 (dyzet e tre milionë) lekësh, për financimin e shembjeve të objekteve të pabanueshme të dëmtuara nga tërmeti i datës 26.11.2019 dhe transportimin e materialeve të dala nga shembja e tyre.
b) Bashkisë Krujë i transferohet fondi prej 72 377 718 (shtatëdhjetë e dy  milionë e treqind e shtatëdhjetë e shtatë mijë e shtatëqind e tetëmbëdhjetë) lekësh, për financimin e shembjeve të objekteve të pabanueshme të dëmtuara nga tërmeti i datës 26.11.2019 dhe transportimin e materialeve të dala nga shembja e tyre.

3. Ngarkohen ministri i Shtetit për Rindërtimin, Ministria e Financave dhe Ekonomisë dhe bashkitë Kavajë dhe Krujë për zbatimin e këtij vendimi.

Ky vendim hyn në fuqi menjëherë dhe botohet në Fletoren Zyrtare.
ZËVENDËSKRYEMINISTËR
Erion Braçe

